**Széchenyi István Egyetem Apáczai Csere János Kar**

**PhD konferencia**

**2016. február 16.**

**Turizmus, Vendéglátás, Közgazdaságtudományok szekció**

**Absztraktok**

**Albert Tóth Attila**

**Turisztikai területfejlesztés a szállodaipar fejlődésének tükrében**

Széchenyi István Egyetem, Regionális és Gazdaságtudományi Doktori Iskola

A területfejlesztés és a szállodaipar bár látszólag két külön fogalom és kategória, mégis meglehetősen szoros kapcsolatban vannak egymással. Minden turisztikai, azon belül szállodaipari fejlesztés jelentősen hozzájárulhat egy adott terület, település fejlődéséhez, és a fejlődést nemcsak gazdasági, hanem társadalmi hatásai által is érzékelhetjük.

A disszertáció legfőbb célja a szállodaipar és a turisztikai területfejlesztés kapcsolatrendszerének kutatása, a feltárt eredmények szintetizálása. A turizmus sokrétű és bonyolult rendszerének egyik alapját jelentő szállodaipar, napjainkra már hatalmas iparággá nőtte ki magát a világon, és ma már nélkülözhetetlen részévé vált a gazdasági és társadalmi életnek egyaránt.

A dolgozat három fő részre tagolódik.

Az első részben a kutatás elméleti háttereként szolgáló nemzetközi és hazai szakirodalmi feldolgozásban, megpróbáltam a szállodaipar jelentőségét, a turisztikai desztinációk versenyképességét felvázolni, amelyben a szállodaipar fejlettsége is fontos tényező. A területfejlesztés és a szállodaipar kapcsolatának részben elméleti, de számos gyakorlati vonatkozását is elemeztem. A szállodai befektetések, a szállodák térbeli elhelyezkedése, a szállodák telephelyválasztása és a szállodatípusok is döntő módon meghatározzák a szállodaipar és a területfejlesztés összefüggésrendszerét. A második és a harmadik részben a magyar szállodaipar területi struktúrájának elemzése, és a szállodaipar területfejlesztésre gyakorolt hatásainak értékelése található. A magyarországi szállodaiparra vonatkozó kutatás tartalmazza egyrészt a szekunder adatokon alapuló, különböző területi szintű primer kutatásokat, külön kiemelt jelentőséggel, a kistérségi szintű részletes kutatást, és a szakmai mélyinterjúk során szerzett, feltáró, magyarázó és sok esetben megerősítő jellegű megállapításokat, amelyeket az adott kérdéskör elemzésénél kerültek feltüntetésre.

**Kulcsszavak**: Területfejlesztés, szállodaipar, szállodai beruházások, területi aránytalanságok

**Kőmíves Csaba**

**Az emberi erőforrás menedzsment fejlesztési lehetőségei a vendéglátásban**

Nyugat-magyarországi Egyetem Közgazdaságtudományi Kar Széchenyi István Doktori Iskola

Doktori cselekményemben a szekunder kutatásaimat fejeztem be és elkezdtem a primer kutatásokat. Értekezésem fő fejezeteit az alábbi struktúrában fejtem ki. A bevezetés (témafelvetés, a disszertáció célja, kutatási kérdések) után a szakirodalom idevonatkozó részeit tekintem át, majd az ösztönzés és megtartás fogalmát konceptualizálom, és vizsgálom a munkavállalók elégedettségének dimenzióit. Az anyag és módszer fejezetben a szekunder és primer kutatások eredményeiről, a kutatás módszertanáról fogok írni. A kérdőívek kiértékelését SPSS 20 statisztikai programcsomaggal végzem, amelyben a leíró statisztikai elemzések mellett (módusz, szórás, medián) kereszttáblás elemzéseket és regressziós analízist is alkalmazok. Az új, és újszerű tudományos eredmények összegzését az irodalomjegyzék és a mellékletek követik. Első hipotéziseimben azt elemzem, tekinthető-e a Kisalföld (Győr, Sopron, Rábaköz, Szigetköz) Burgenland és Csallóköz egy régióként. A második hipotézisemmel azt veszem górcső alá, a vendéglátó üzletek menedzsmentjeinek térségi kapcsolatai mennyire segítik a vendéglátásra jellemző magas fluktuáció csökkentését. A harmadik hipotézisemben azt boncolgatom, hogy a demográfiai ismérvek nem befolyásolják a fluktuáció mértékét és az ehhez kapcsolódó munkahelyi elégedetlenséget. Negyedik feltevésem szerint a munkavállalók felmondásainak háttereiben, sok esetben a szakmai előbbre lépés hiánya tapasztalható. Hipotéziseim helytállóságát vagy elvetését egyrészt kvantitatív, másrészt kvalitatív kutatással támasztom alá. Kérdőívek segítségével azt vizsgálom a munkavállalók körében, milyen intézkedéseket foganatosított a menedzsment a cégüknél a fluktuáció csökkentésére. Ezután a vendéglátó üzletek vezetőivel készített strukturált interjúkat ütköztetem a munkavállalók válaszaival.

**Kulcsszavak**: régiók, menedzsment, ösztönzés, elégedettség, fluktuáció

**Husz Anikó**

**A természeti és kulturális erőforrások turisztikai hasznosítása a Mosonmagyaróvári kistérségben**

Pécsi Tudományegyetem Földtudományok Doktori Iskola

A szabadidős termékkínálat, vagyis a turisztikai termékkínálat ugyanazon lehetőségekből táplálkozik, a természeti és kulturális erőforrások hasznosítására épül, és ami egyaránt nyújthat élményt a helyiek és a turisták számára.

Mindenképpen fontos, hogy helyiek magukénak érezzék ezeket az attrakciókat, használják ki a bennük rejlő lehetőségeket, élvezzék azokat, hiszen az általuk generált pozitív kisugárzás jó hatással van az ideérkező vendégekre.

PhD-értekezésemben arra próbálok rávilágítani, hogy a helyi erőforrások turisztikai hasznosításával a helyi lakosság számára is ugyanúgy élményt kell teremteni, mint az ideutazó vendégek számára.

Kutatásaim helyszíne Mosonmagyaróvár és kistérsége, illetve a jelenlegi közigazgatási besorolás szerint a Mosonmagyaróvári járás.

Elsődleges célom, a térség természeti és kulturális erőforrásainak vizsgálata, azok hasznosítási lehetőségeinek áttekintése. Céljaim a továbbiakban:

* A térség turisztikai, illetve szabadidős lehetőségének és jelentőségének alapos feltárása, és a kettő közti kapcsolat fontosságának hangsúlyozása. Szeretnék rávilágítani arra, hogy az élményorientált gondolkodás az, ami a szolgáltatókat összeköti, és amire törekedniük kell. Kiemelném, azt, hogy egy szabadidős vagy turisztikai létesítmény kínálata mindkét célcsoport (helyi vendég, turista-vendég) számára is vonzó programokat, szolgáltatásokat nyújthat.
* A belföldiek számára olyan turisztikai vonzerőelemeknek a meghatározása, amelyek az új turisztikai trendek figyelembevételével, a „hely szellemét” magában foglaló egyediségekkel a belföldi turizmust generálhatják, de természetesen a külföldiek számára is attraktívak lehetnek.
* Egy élményorientált régió jövőképének a felvázolása.

**Kulcsszavak**: szabadidő, természeti erőforrás, kulturális erőforrás, élményorientáltság, identitás

**Printz-Markó Erzsébet**

**Az egészségturizmus magyarországi rendszere a klaszterszerveződés összefüggésein keresztül**

Széchenyi István Egyetem Közgazdaságtudományi Kar Széchenyi István Doktori Iskola

Kim és Wicks globális versenyképességéhez kapcsolódó turizmus klaszterfejlesztési modellje, valamint az alapját jelentő porteri rombuszmodell determinánsai adják kutatásom, és kutatási kérdéseim vázát.

A termálklaszter mag erőforrásait és vonzerőit jelentik a természeti adottságok és a természetes gyógytényezők kiaknázása. Ehhez a determinánshoz kapcsolódnak a Printz-Markó-féle modellek, amelyek kialakítását szekunder források alapozták meg.

A desztinációmenedzsment eleméhez kötődik az „együttműködve versenyezni”- elv, az egyidejű kooperálás és konkurálás. Kutatásomban ehhez a faktorhoz tartozik a fürdő ár-érték aránymutató, melyhez olyan primer kutatások tartoznak mint például a fürdővendég kérdőív (leíró statisztikai elemzés, t-teszt) és az egészségturisztikai szakemberekkel folytatott mélyinterjúk.

A keresleti feltételek tényezőjéhez csoportosítható az egészségturizmust jellemző kifinomult fogyasztók speciális igények kielégítése. A modell és a kutatásom közös metszetét itt a Budai−Székács-féle egészségturizmus célcsoport korosztály-szolgáltatás mátrixból kiinduló fürdővendég kérdőívem vizsgálati eredményi adják.

A támogató/kiegészítő feltételekhez sorolható a pályázati rendszer, a természetes gyógytényezőkön alapuló kezelések finanszírozása, a jogi környezet és az önkéntes egészségbiztosítási pénztárrendszer. Itt elsősorban az Új Széchenyi Tervben megfogalmazott klasztercélok érvényesülésére helyezem a hangsúlyt a klasztermenedzserek, a klasztertag és az egészségturisztikai szakemberekkel folytatott mélyinterjúk alapján.

Az egyes kapcsolódási pontok jelentik a Kim és Wicks (2010), valamint a Printz-Markó-féle modellek hazai rendszerbe történő adaptálását.

**Kulcsszavak***:* az egészségügy és a turizmus szolgáltatásainak igénybevételi arányán és a test-lélek-szellem egységén alapuló Printz-Markó-féle egészségturizmus spektruma, a négy őselemen alapuló Printz-Markó-féle vízbázisú egészségturizmus rendszere, egészségturizmus szolgáltatás-korosztály mátrix, fürdő ár-érték aránymutató, klaszter